News Update: มาเก๊าสิ้นหวังแล้ว นักลงทุนหนีตาย ทางรอดเดียวคือ ‘ขาย’ เท่านั้น รัฐบาลจีนเข้ม ส่งเจ้าหน้าที่รัฐคุมบริษัทคาสิโน - FINNOMENA
นักลงทุนเทขายหุ้นคาสิโน หลังทางการจีนขยายมาตรการคุมเข้มสู่เมืองศูนย์กลางการพนันที่ใหญ่ที่สุดในโลกอย่างมาเก๊า เหล่าผู้ประกอบธุรกิจคาสิโนมีเพียงสิ่งเดียวที่อยากจะบอกคือ ‘ขาย’
16 ก.ย. 2564

นักลงทุนเทขายหุ้นคาสิโน หลังทางการจีนขยายมาตรการคุมเข้มสู่เมืองศูนย์กลางการพนันที่ใหญ่ที่สุดในโลกอย่างมาเก๊า เหล่าผู้ประกอบธุรกิจคาสิโนมีเพียงสิ่งเดียวที่อยากจะบอกคือ ‘ขาย’
“มาเก๊าสิ้นหวังแล้ว” ผู้บริหารที่ดำเนินธุรกิจปล่อยสินเชื่อแก่นักพนันในมาเก๊าให้สัมภาษณ์โดยไม่เปิดเผยชื่อ
เมื่อวานนี้ (15 ส.ค.) Bloomberg Intelligence รายงานว่า ดัชนีที่ประกอบด้วยธุรกิจคาสิโน 6 แห่ง ปรับตัวลง 23% ซึ่งเป็นการร่วงแรงที่สุดนับตั้งแต่ปี 2005 สะท้อนให้เห็นถึงความวิตกกังวลของนักลงทุน
การเทขายหุ้นดำเนินไปอย่างต่อเนื่องทั้งธุรกิจที่จดทะเบียนในฮ่องกงและสหรัฐฯ ทั้ง ราคาหุ้น Suncity Group ธุรกิจพนันรายใหญ่ที่สุดในมาเก๊า ร่วงลง 15%, Sands China สูญมูลค่าตลาดไปกว่า 8,400 ล้านดอลลาร์, หุ้น SJM Holdings ปรับตัวลง 24% ร่วงแรงสุดนับตั้งแต่ปี 2011 และ Wynn Resorts เผชิญแรงเทขายครั้งใหญ่ที่สุด นับตั้งแต่ มี.ค. 2020
ผู้ประกอบการระบุว่า กฎระเบียบที่เข้มงวดขึ้นในช่วงไม่กี่ปีที่ผ่านมา ทำให้นักพนันหวาดกลัว และการแทรกแซงมากขึ้นของรัฐบาล ยิ่งส่งผลให้นักลงทุนหวาดกลัวยิ่งขึ้น
แนวทางการคุมเข้มหลักๆ ของรัฐบาลจีนมีดังนี้
1. แต่งตั้งตัวแทนของรัฐบาลมา ‘กำกับดูแล’ ธุรกิจคาสิโนต่างๆ
2. เพิ่มสัดส่วนผู้ถือหุ้นในประเทศ และ
3. บริษัทคาสิโนต้องได้รับอนุมัติอย่างเป็นทางการก่อนแจกจ่ายผลกำไร เช่น เงินปันผล 
ธุรกิจคาสิโนส่วนใหญ่ยังไม่ออกมาแสดงความคิดเห็น และดูเหมือนว่าพวกเขากำลังใช้เวลาเพื่อทำความเข้าใจกฎระเบียบใหม่ ผู้บริหารของ Melco Resorts and Entertainment คาสิโนระดับพรีเมียม กล่าวว่า เรื่องนี้ใหม่เกินไป และยังไม่มีความชัดเจนว่าส่งผลอย่างไรต่อธุรกิจ
อย่างไรก็ตาม SJM Holdings หนึ่งในผู้บุกเบิกของมาเก๊า ไม่เห็นความเปลี่ยนแปลงจากกฎระเบียบในปัจจุบันมากนัก และชี้ว่าหน่วยงานของรัฐอย่าง Macau’s Gaming Inspection and Coordination Bureau ดำเนินการตรวจสอบคาสิโนอยู่ตลอดแล้ว
มาเก๊า สถานที่แห่งเดียวในจีนที่ธุรกิจคาสิโนถูกกฎหมาย อุตสาหกรรมคาสิโนในมาเก๊าใหญ่กว่าในลาสเวกัสถึง 6 เท่า รายได้จากอุตสาหกรรมมีสัดส่วนสูงถึง 80% ของรายได้จากภาษี และคิดเป็น 55.5% ของ GDP ทั้งเมือง
แต่ตอนนี้มาเก๊ากำลังเผชิญกับช่วงเวลาอันท้าทาย ตั้งแต่การแพร่ระบาดของโควิด-19 ที่ทำให้รายได้จากการพนันลดลง 80% จากปี 2019, การประท้วงในฮ่องกง, การปราบปรามการพนันและเงินไหลออกในต่างประเทศ มาจนถึงมาตรการล่าสุดของจีนที่ต้องการเปลี่ยนเอกลักษณ์ของมาเก๊าในฐานะศูนย์กลางการพนันของโลก
การเปลี่ยนเอกลักษณ์ของมาเก๊าให้ห่างไกลจากการพนันเป็นเป้าหมายของรัฐบาลจีนมาหลายปีแล้ว โดยเมื่อไม่นานมานี้ รัฐบาลประกาศมุ่งพัฒนามาเก๊าร่วมกับเกาะเหิงฉินที่อยู่ใกล้เคียงเพื่อขยายพื้นที่ทางเศรษฐกิจ 
กฎระเบียบใหม่ของรัฐบาลอาจไปไกลถึงการเปลี่ยนธุรกิจคาสิโนมาเป็นหน่วยงานที่รัฐบาลจีนเป็นเจ้าของ  จึงเป็นสาเหตุให้ผู้บริหารต่างๆ ไม่เอ่ยชื่อในการให้สัมถาษณ์ เพราะกังวลถึงผลกระทบต่อธุรกิจ
อ้างอิง: https://www.bloomberg.com/news/articles/2021-09-15/macau-s-future-in-doubt-as-china-signals-crackdown-on-casinos?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
คาสิโน
จีน
มาเก๊า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA